તે એકદમ ગંભીર થઈ ગઈ, તેના ચહેરા ઉપર પકડાઈ ગયાનો ભાવ હતો. મેં તેને કહ્યું તે કઈ જ ખોટું કર્યું નથી. પ્રેમ થવો તો સારી વાત છે. પણ હમણાં તુ પ્રેમમાં પડે અને તેની અસર તારા શિક્ષણ ઉપર થાય તે જ વાજબી નથી. બાકી બધુ જ વાજબી છે, હમણાં તું તારા ભણવા ઉપર ધ્યાન આપ, તારી ઈચ્છા હોય ત્યાં સુધી ભણ, તારા પગ ઉપર ઊભી થા અને પછી તને પસંદ કોઈ પણ નાત-જાત અને ધર્મનો માણસ પસંદ હોય તેની સાથે તારૂ જીવન શરૂ કર. અમે બધા તારી સાથે જ છીએ. તેના ચહેરા ઉપર રહેલો ભાર દુર થઈ ગયો. હું મારી દીકરીનો પિતા છું. હું જેલર નથી આ વાત સતત મારે મારી જાતને યાદ અપાવવાની હોય છે. દીકરીને સુખ મળે તેવું તો દરેક મા-બાપ ઈચ્છતા હોય છે, પણ તેનું સુખ પસંદ કરવાની તેને સ્વંતત્રતા તેને આપવી પડશે તે ભુલ પણ કરશે કારણ બાળક છે. તેમને ઠપકો પણ આપીશું પણ તેને ખુલ્લા આકાશમાં એકલા ઉડતા શીખવાડવું પડશે.